### NN 12/2018 (7.2.2018.), Pravilnik o izmjenama Pravilnika o športskom i rekreacijskom ribolovu na moru

Ministarstvo poljoprivrede

267

Na temelju članka 13., članka 28. stavka 2., članka 29. stavaka 6. i 8., članka 30. stavka 3. i članka 33. stavka 6. Zakona o morskom ribarstvu (»Narodne novine«, br. 62/17.) ministar poljoprivrede donosi

PRAVILNIK

O IZMJENAMA PRAVILNIKA O ŠPORTSKOM I REKREACIJSKOM RIBOLOVU NA MORU

Članak 1.

U Pravilniku o športskom i rekreacijskom ribolovu na moru (»Narodne novine«, br. 122/17.) u članku 2. točka 2. mijenja se i glasi:

»2) Alat za lov na veliku ribu – sustav koji sačinjavaju ribolovni štap i rola, od kojeg svaki dio sustava ima nosivost od najmanje 30 lb ili više.«.

Članak 2.

U članku 4. stavak 2. mijenja se i glasi:

»(2) Ribolovcu iz stavka 1. ovoga članka u ribolovu iz plovila nije dozvoljeno korištenje alata za lov na veliku ribu bez važeće dozvole za takvu vrstu ribolova.«.

Stavci 4. i 5. mijenjaju se i glase:

»(4) Vlasnici godišnje dozvole za športski ili rekreacijski ribolov na moru imaju pravo i na kupnju posebnih dozvola za ribolov stajaćim parangalom, vršama za lov ribe, ostima i za korištenje umjetne rasvjete (feral) te koristiti te ribolovne alate i opremu pored ribolovnih alata i opreme navedenih u stavcima 1. i 2. ovoga članka.

(5) Vlasnici dozvola za športski ribolov na moru pored ribolovnih alata i opreme navedenih u stavku 4. ovoga članka mogu obavljati ribolov podvodnom puškom (ukupno do dva komada), a vlasnici godišnjih dozvola za športski ribolov na moru imaju pravo i na kupnju godišnje posebne dozvole za ribolov udičarskim alatima za veliku ribu.«.

Članak 3.

U članku 5. stavku 1. mijenja se tablica:

|  |  |  |  |
| --- | --- | --- | --- |
| Redni broj | Vrsta dozvole | Naknada športski | Naknada rekreacijski |
|  | Dnevne i višednevne dozvole |  |  |
| 1. | Dozvola za jedan (1) dan | 60 | 60 |
| 2. | Dozvola za tri (3) dana | 150 | 150 |
| 3. | Dozvola za sedam (7) dana | 300 | 300 |
| 4. | Dozvola za ribolov udičarskim alatima za veliku ribu za jedan (1) dan | 120 | ne izdaje se |
| 5. | Dozvola za ribolov udičarskim alatima za veliku ribu za tri (3) dana | 300 | ne izdaje se |
| 6. | Dozvola za ribolov udičarskim alatima za veliku ribu za sedam (7) dana | 600 | ne izdaje se |
|  | Godišnje dozvole(\*) |  |  |
| 7. | Godišnja dozvola za maloljetne osobe i invalide Domovinskog rata Republike Hrvatske (u daljnjem tekstu HRVI) | 10 | 100 |
| 8. | Godišnja dozvola za osobe koje su umirovljenici ili koji su navršili 65 godina života | 60 | 100 |
| 9. | Godišnja dozvola za punoljetne osobe do 65. godine života | 350 | 500 |
| 10. | Godišnja dozvola za osobe s navršenih 65 godina života koje imaju prebivalište na otocima i poluotoku Pelješac kako su navedeni u posebnom propisu o otocima | ne izdaje se | izdaje se bez naknade |
|  | Posebne dozvole(\*\*) |  |  |
| 11. | Posebna dozvola za ribolov stajaćim parangalom | 200 | 200 |
| 12. | Posebna dozvola za ribolov vršama za lov ribe | 200 | 200 |
| 13. | Posebna dozvola za ribolov ostima | 100 | 100 |
| 14. | Posebna dozvola za upotrebu umjetne rasvjete | 100 | 100 |
| 15. | Posebna dozvola za ribolov udičarskim alatima za veliku ribu | 700 | Ne izdaje se |

(\*) – vrijede za kalendarsku godinu, a kupnja je moguća u razdoblju od 1. prosinca prethodne godine do 1. ožujka kalendarske godine

(\*\*) – vrijede za kalendarsku godinu, a kupnja je moguća u razdoblju od 1. prosinca prethodne godine do kraja kalendarske godine

Članak 4.

U članku 14. stavci 1. i 3. mijenjaju se i glase:

»(1) Sve vrste dozvola za rekreacijski ribolov na moru kao i pripadajuće posebne dozvole ribolovac može kupiti u Ministarstvu – Upravi ribarstva i ispostavama područnih jedinica Ministarstva i kod pravnih i fizičkih osoba koje za to ovlasti ministar poljoprivrede (u tekstu koji slijedi: ministar), odnosno putem interneta preko web-stranice Ministarstva – Uprave ribarstva.

(3) Iznimno od stavka 1. ovog članka godišnje dozvole za rekreacijski ribolov za HRVI i godišnje dozvole za umirovljenike koji nisu navršili 65 godina života ribolovac može kupiti samo u Ministarstvu – Upravi ribarstva i ispostavama područnih jedinica Ministarstva i kod pravnih i fizičkih osoba koje za to ovlasti ministar.«.

Članak 5.

Ovaj Pravilnik stupa na snagu prvoga dana od dana objave u »Narodnim novinama«.

Klasa: 011-02/17-01/61

Urbroj: 525-13/1282-18-3

Zagreb, 17. siječnja 2018.

Ministar poljoprivrede
 Tomislav Tolušić, dipl. iur., v. r.